Eva Kjer Hansen (V), 2001-04-19:
Det undrer mig først og fremmest, at det her lovforslag ikke har været forelagt testpanelet til en vurdering af de administrative byrder, der måtte være forbundet med forslagets gennemførelse.
Jeg stiller mig yderst tvivlsom over for ministerens skøn om, at tidsforbruget for den enkelte virksomhed vil være begrænset.
Og jeg vil derfor bede ministeren om at sende forslaget til testpanelet, så vi kan få den vurdering, for selv om det måske bliver kædet sammen med LetLøn, vil der jo fortsat være virksomheder, som ikke vil tilmelde sig LetLøn, og som dermed bliver pålagt de her ekstra byrder.
Og hvis ikke testpanelet skulle bruges i forbindelse med det her lovforslag, ved jeg næsten ikke, hvornår det så skulle være relevant.
Det er meget vidtgående.
Jeg troede, at målet var ligeløn, som jeg kan forstå at også den socialdemokratiske ordfører troede var formålet med loven.
Men dette her kan jo blive en fuldstændig blotlægning af en virksomheds ellers fortrolige oplysninger.
Jeg har ikke noget imod, at en lønmodtager kan videregive oplysninger om egne lønforhold i forbindelse med ligelønsdiskussion til f.eks. tillidsrepræsentanten, fagforeningsrepræsentanten eller andre involverede i sagen og vel at mærke i forbindelse med et ansættelsesforhold.
det savner jeg en forklaring på.
Men jeg håber, at det, der blev sagt fra den socialdemokratiske ordførers side tidligere under debatten, så også betyder, at vi kan få en opstramning
i loven gående ud på, at de lønoplysninger, man kan udlevere, skal vedrøre ligeløn. Jeg er enig med den socialdemokratiske ordfører i, at det vil være den rigtige formulering i loven.
Det andet problem er den statistik, virksomhederne kan blive pålagt at udarbejde.
Uanset om LetLøn bliver i stand til at samle oplysningerne, skal det jo stadig væk være muligt for den enkelte virksomhed at magte opgaven.
Et afgørende krav fra vores side er, at statistikken ikke kan bruges til at afdække, hvad den enkelte medarbejder får i løn.
Statistikken skal være anonymiseret.
Og kan det sikres, når vi er helt nede på grupper på fem personer?
Er det tilfældigt, når Danmarks Statistik opererer med grupper på omkring 50 personer?
Spørgsmålet er, om det her lovforslag for alvor vil fremme ligelønnen for kvinder og mænd, eller risikerer vi i virkeligheden at ødelægge mere, end vi gavner?
Jeg tænker ikke bare på forandringerne for virksomhederne, men mere forandringerne for lønmodtagere, hvor der jo vil være nogle, der mod deres vilje risikerer at se deres ansættelsesvilkår offentliggjort, fordi anonymiseringen ikke bliver reel.
Og hvad betyder det for medarbejdere, som er ansat under særlige sociale vilkår, som ellers skulle indgå på lige fod med de øvrige ansatte, som måske bliver udsat for, at de ufrivilligt, at de imod deres vilje må se, at kendskabet til virksomhedens forhold i øvrigt gør, at der også bliver almindelig kendskab til deres situation?
Så det er de problemer, som vi ser i lovforslaget, og det er dem, vi håber at kunne gå i dialog omkring i forhold til at få en lov, der også reelt kan bruges til at fremme ligelønnen rundtomkring.
For at hjælpe den socialdemokratiske ordfører på vej vil jeg gerne citere et par linjer fra bemærkningerne til lovforslaget.
Der står vedrørende videregivelse af lønoplysninger: »Der ligger således ikke noget krav om et bestemt formål med videregivelsen af lønoplysningerne.
Der er heller ikke krav om, at de udleverede lønoplysninger kun skal kunne benyttes i forbindelse med undersøgelse af eventuelle ligelønsproblemer.
Lønoplysninger kan således benyttes af fx fagforbund til almindelige lønstatistiske formål.
Det kan fx være en tillidsrepræsentant, et fagforbund eller en kollega, men kan også være til andre.«
Hvori bunder fru Anne-Marie Meldgaards vurdering af, at man så ikke kan videregive det til Ekstra Bladet og til B.T.?
Man kan videregive det til enhver.
Det er det, der står i lovforslaget, og jeg vil gerne spørge den socialdemokratiske ordfører: Hvor er de begrænsninger henne i lovforslaget, som ordføreren tilsyneladende mener der er?
Og det er det, jeg sammenholder med den socialdemokratiske ordførers ønske om, at også de helt små virksomheder skal offentliggøre statistik på det her område.
Så kan enhver sikre, at man kan få kendskab til alle mulige lønforhold.
Og det synes jeg simpelt hen er for ringe, og jeg synes, det er dybt beklageligt, hvis det er den socialdemokratiske holdning. Endelig er der sammenkædningen ...